Document ID: 32009L0067

EUROPOS PARLAMENTO IR TARYBOS DIREKTYVA 2009/67/EB
2009 m. liepos 13 d.
dėl apšvietimo ir šviesos signalo įtaisų įrengimo dviratėse arba triratėse motorinėse transporto priemonėse
(kodifikuota redakcija)
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi Sutarties 251 straipsnyje nustatytos tvarkos (2),
kadangi:
(1)
1993 m. spalio 29 d. Tarybos direktyva 93/92/EEB dėl apšvietimo ir šviesos signalo įtaisų įrengimo dviratėse arba triratėse motorinėse transporto priemonėse (3) buvo iš esmės pakeista (4). Siekiant aiškumo ir racionalumo minėta direktyva turėtų būti kodifikuota.
(2)
Direktyva 93/92/EEB - tai viena iš 1992 m. birželio 30 d. Tarybos direktyvoje 92/61/EB dėl dviračių arba triračių motorinių transporto priemonių tipo patvirtinimo, pakeistoje 2002 m. kovo 18 d. Europos Parlamento ir Tarybos direktyva 2002/24/EB dėl dviračių ir triračių motorinių transporto priemonių tipo patvirtinimo (5), numatytos EB tipo patvirtinimo sistemos atskirųjų direktyvų, nustatanti techninius dviračių arba triračių motorinių transporto priemonių dizaino ir konstrukcijos nuostatus apšvietimo ir šviesos signalo įtaisų įrengimo atžvilgiu. Šie techniniai nuostatai susiję su valstybių narių įstatymų derinimu, siekiant kiekvienam transporto priemonės tipui taikyti EB tipo patvirtinimo tvarką, numatytą Direktyvoje 2002/24/EB. Todėl šiai direktyvai taikomos Direktyvoje 2002/24/EB išdėstytos nuostatos dėl dviračių arba triračių motorinių transporto priemonių sistemų, komponentų ir atskirų techninių agregatų.
(3)
Kiekvienos valstybės narės dviratėse arba triratėse transporto priemonėse įrengtiems apšvietimo ir šviesos signalo įtaisams turėtų būti būdingos tam tikros techninės charakteristikos, kurios numatytos privalomose nuostatose. Siekiant kiekvienai tokiai transporto priemonei pritaikyti Direktyvoje 2002/24/EB nustatytą EB tipo patvirtinimo tvarką, būtina parengti suderintus reikalavimus dėl tokių įtaisų įrengimo.
(4)
Turėtų būti nurodyta, kad M1 ir N1 kategorijų transporto priemonių apšvietimo įtaisus, kurių tipas yra patvirtintas pagal atitinkamas direktyvas, taip pat galima montuoti dviratėse arba triratėse motorinėse transporto priemonėse. Taip pat reikėtų numatyti, kad triračiuose mopeduose ir lengvuosiuose keturračiuose motocikluose pageidaujant būtų galima leisti montuoti priekinius ir galinius rūko žibintus, atbulinės eigos žibintus ir avarinio signalo įtaisus.
(5)
Siekiant palengvinti patekimą į Bendrijai nepriklausančių šalių rinkas, jei tai taikoma dviračiams motociklams, reikėtų nustatyti šios direktyvos ir Jungtinių Tautų Europos ekonominės komisijos (JTEEK) taisyklės Nr. 53 (6) reikalavimų lygiavertiškumą.
(6)
Ši direktyva neturėtų pažeisti valstybių narių įsipareigojimų, susijusių su direktyvų perkėlimo į nacionalinę teisę ir taikymo pradžios terminais, numatytais VII priedo B dalyje,
PRIĖMĖ ŠIĄ DIREKTYVĄ:
1 straipsnis
Ši direktyva taikoma visų tipų transporto priemonėse, nurodytose Direktyvos 2002/24/EB 1 straipsnyje, įrengiant apšvietimo ir šviesos signalo įtaisus.
2 straipsnis
Dviračių arba triračių motorinių transporto priemonių apšvietimo ir šviesos signalo įtaisų įrengimo atžvilgiu EB sudėtinės dalies tipo patvirtinimo suteikimo tvarką ir laisvą tų transporto priemonių judėjimą numatančias sąlygas nustato Direktyva 2002/24/EB.
3 straipsnis
1. Pagal Direktyvos 2002/24/EB 11 straipsnį, patvirtinamas šioje direktyvoje nustatytų dviračiams motociklams taikomų reikalavimų ir JTEEK taisyklėje Nr. 53 nustatytų reikalavimų lygiavertiškumas.
2. EB sudėtinės dalies tipo patvirtinimą suteikiančių valstybių narių institucijos pagal JTEEK taisyklės Nr. 53 reikalavimus suteiktus patvirtinimus ir sudėtinės dalies tipo patvirtinimo ženklus pripažįsta alternatyviais pagal šios direktyvos reikalavimus suteiktų atitinkamų patvirtinimų atžvilgiu.
4 straipsnis
Pakeitimai, būtini siekiant I-VI priedų reikalavimus suderinti su technikos pažanga, priimami laikantis Direktyvos 2002/24/EB 18 straipsnio 2 dalyje nurodytos tvarkos.
5 straipsnis
1. Valstybės narės negali dėl su apšvietimo ir šviesos signalo įtaisų įrengimu susijusių priežasčių:
-
atsisakyti suteikti EB tipo patvirtinimą dviratės arba triratės motorinės transporto priemonės tipui, arba
-
uždrausti įregistruoti, parduoti arba pradėti eksploatuoti dviračių arba triračių motorinių transporto priemonių,
jeigu apšvietimo ir šviesos signalo įtaisų įrengimas atitinka šios direktyvos reikalavimus.
2. Valstybės narės atsisako suteikti EB tipo patvirtinimą bet kuriam naujam dviratės arba triratės motorinės transporto priemonės tipui dėl priežasčių, susijusių su apšvietimo ir šviesos signalo įtaisų įrengimu, jei nesilaikoma šios direktyvos reikalavimų.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
6 straipsnis
Direktyva 93/92/EEB su pakeitimais, padarytais direktyva, nurodyta VII priedo A dalyje, yra panaikinama nepažeidžiant VII priedo B dalyje nustatytų valstybių narių įsipareigojimų dėl direktyvų perkėlimo į nacionalinę teisę ir taikymo terminų.
Nuorodos į panaikintą direktyvą laikomos nuorodomis į šią direktyvą ir aiškinamos pagal VIII priede pateiktą atitikties lentelę.
7 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
Ji taikoma nuo 2010 m. sausio 1 d.
8 straipsnis
Ši direktyva skirta valstybėms narėms.
Priimta Briuselyje 2009 m. liepos 13 d.

Labels: 8
1
15